b'\n_START_ARTICLE_\nUmami\n_START_PARAGRAPH_\nUmami (jap. \xe6\x97\xa8\xe3\x81\xbf\xe3\x80\x81\xe6\x97\xa8\xe5\x91\xb3\xe3\x80\x81\xe3\x81\x86\xe3\x81\xbe\xe3\x81\xbf)\xc2\xa0\xe2\x80\x93 vienas i\xc5\xa1 penki\xc5\xb3 pagrindini\xc5\xb3 skoni\xc5\xb3. Kin\xc5\xb3 virtuv\xc4\x97je \xc5\xa1is skonis vadinamas xi\xc4\x81nwei (\xe9\xae\xae\xe5\x91\xb3)._NEWLINE_Pavadinimas kil\xc4\x99s i\xc5\xa1 japoni\xc5\xa1ko \xc5\xbeod\xc5\xbeio, kuris \xc4\xaf lietuvi\xc5\xb3 kalb\xc4\x85 nei\xc5\xa1ver\xc4\x8diamas, kadangi lietuvi\xc5\xb3, kaip ir kitose europie\xc4\x8di\xc5\xb3 kalbose, n\xc4\x97ra pakankamai tikslaus atitikmens. Europie\xc4\x8di\xc5\xb3 virtuv\xc4\x97je n\xc4\x97ra med\xc5\xbeiag\xc5\xb3, kurios tur\xc4\x97t\xc5\xb3 ai\xc5\xa1k\xc5\xb3 umami skon\xc4\xaf. Tod\xc4\x97l anks\xc4\x8diau buvo aptikti tik keturi pagrindiniai skoniai\xc2\xa0\xe2\x80\x93 r\xc5\xabg\xc5\xa1tus, kartus, saldus, s\xc5\xabrus\xc2\xa0\xe2\x80\x93 ir j\xc5\xb3 receptoriai. Tuo tarpu Tolim\xc5\xb3j\xc5\xb3 Ryt\xc5\xb3 (kin\xc5\xb3, japon\xc5\xb3) virtuv\xc4\x97je nuo seno naudojami patiekalai, turintys umami skon\xc4\xaf. Japon\xc5\xb3 mokslininkas Kikunae Ikeda 1908 metais apra\xc5\xa1\xc4\x97 umamin\xc4\xaf skon\xc4\xaf ir nustat\xc4\x97, kad \xc5\xa1\xc4\xaf skon\xc4\xaf suteikia glutamo r\xc5\xabg\xc5\xa1tis (E620) ir jos druskos (pvz., natrio glutamatas). \xc5\xa0i\xc5\xb3 jungini\xc5\xb3 daug turi kai kurie s\xc5\xabriai, m\xc4\x97sos, soj\xc5\xb3 pada\xc5\xbeai, grybai ir kiti baltymingi produktai.\n_START_SECTION_\nUmami ir verslas\n_START_PARAGRAPH_\nJapon\xc5\xb3 tyrin\xc4\x97tojas u\xc5\xbepatentavo glutamo r\xc5\xabg\xc5\xa1t\xc4\xaf ir glutamat\xc4\x85 kaip umaminio skonio prieskonius ir nuo 1909\xc2\xa0m. per kompanij\xc4\x85 Ajinomoto \xc4\x97m\xc4\x97 jais prekiauti Japonijoje. Japoni\xc5\xa1kas \xc5\xbeodis Aji no Moto ver\xc4\x8diams kaip skonio esm\xc4\x97 yra prek\xc4\x97s \xc5\xbeenklas. Dabar Ajinomoto kompanija pasaulyje parduoda 33\xc2\xa0% maistinio natrio glutamato._NEWLINE_Natrio glutamatas kaip gard\xc5\xbeio stipriklis \xc5\xa1iais laikais dedamas \xc4\xaf sriub\xc5\xb3 pusgaminius ir pana\xc5\xa1ius patiekalus ne tik Japonijoje. \xc5\xa0i med\xc5\xbeiaga gerina patiekalo skon\xc4\xaf, jis tampa sodresnis (tai umaminio skonio \xc4\xaftaka).\n_START_SECTION_\nUmami tyrimai\n_START_PARAGRAPH_\nUmaminis skonis nuo seno \xc5\xbeinomas Ryt\xc5\xb3 kult\xc5\xabrose, tuo tarpu Vakar\xc5\xb3 Europos ir JAV kult\xc5\xabrose jis \xc4\x97m\xc4\x97 gars\xc4\x97ti tik Majamio universiteto (JAV, Florida) mokslininkams atradus umaminio skonio molekulinius receptorius, kurie pasirod\xc4\x97 esantys modifikuoti mGluR4 receptoriai. Atrastieji umaminio skonio receptoriai buvo pavadinti skonio mGluR4.\n_START_SECTION_\nGlutamatai ir sveikata\n_START_PARAGRAPH_\nKai kurie \xc5\xbemon\xc4\x97s d\xc4\x97l genetini\xc5\xb3 sutrikim\xc5\xb3 nesugeba \xc4\xafsisavinti dideli\xc5\xb3 glutamat\xc5\xb3 kieki\xc5\xb3, tod\xc4\x97l, suvalgius daugiau maisto su glutamatais, jiems pasirei\xc5\xa1kia vadinamasis kin\xc5\xb3 restorano sindromas. Sindromo po\xc5\xbeymiai: kr\xc5\xabtin\xc4\x97s skausmas, veido raudonis, pakilusi temperat\xc5\xabra. Gydoma normalizuojant mityb\xc4\x85. Didel\xc4\x97 glutamat\xc5\xb3 doz\xc4\x97\xc2\xa0\xe2\x80\x93 daugiau kaip 1 g per par\xc4\x85. 3 g doz\xc4\x97 gali b\xc5\xabti labai pavojinga sveikatai. Sindrom\xc4\x85 gali sukelti sultiniai i\xc5\xa1 kubeli\xc5\xb3, vadinamasis greitas maistas, kai kurie prieskoni\xc5\xb3 mi\xc5\xa1iniai ir pada\xc5\xbeai.'